DA Den Europæiske Unions Tidende C 13/3

Appel iværksat den 26. september 2011 af Fuchshuber Agrarhandel GmbH til prøvelse af kendelse afsagt af Retten (Anden Afdeling) den 21. juli 2011 i sag T-451/10, Fuchshuber Agrarhandel GmbH mod Kommissionen

(Sag C-491/11 P)

2012/C 13/07

Processprog: tysk

Parter

Appellant: Fuchshuber Agrarhandel GmbH (ved Rechtsanwalt G. Lehner)

Den anden part i appelsagen: Europa-Kommissionen

Appellanten har nedlagt følgende påstande

— Der afholdes mundtlig forhandling.

— Europa-Kommissionen tilpligtes inden for 14 dage at betale appellanten et beløb på 2 623 282,31 EUR med tillæg af rente 6 % p.a. af beløbet 1 641 372,50 EUR fra den 24. september 2007 og med tillæg af rente 6 % p.a. af beløbet 981 909,81 EUR fra den 16. oktober 2007.

— Det fastslås, at Europa-Kommissionen skal erstatte appellanten eventuel videre skade i forbindelse med løbende udbud KUK459, som blev meddelt tilslag den 3. september 2007, og løbende udbud KUK465, som blev meddelt tilslag den 17. september 2007.

— Europa-Kommissionen tilpligtes inden for 14 dage at betale appellantens sagsomkostninger, idet beløbet erlægges til appellantens repræsentant i sagen.

Anbringender og væsentligste argumenter

Appellen er iværksat til prøvelse af en kendelse fra Retten, hvorved denne frifandt Kommissionen i en sag, hvori der var nedlagt påstand om erstatning for den skade, som sagsøgeren, nu appellanten, havde lidt derved, at Kommissionen ikke havde efterprøvet gennemførelsesbetingelserne for løbende licitation med henblik på videresalg på EF-markedet af korn, i dette tilfælde majs fra det ungarske interventionsorgan, idet søgsmålet var ugrundet.

Rettens retsopfattelse, hvorefter Kommissionen ikke kan foreholdes nogen retsstridig handling, er urigtig, idet den af Retten anførte retspraksis (1) ikke kan overføres på det foreliggende tilfælde.

I modsætning til Rettens opfattelse følger det af de relevante bestemmelser (2), at løbende licitationer med henblik på salg af korn fra medlemsstaternes interventionsorganer skal gennemføres under Kommissionens kompetence. Derved har Kommissionen både en beslutningskompetence og en kontrolpligt (3). De nævnte interventionsorganer har ikke nogen handlefrihed.

Kommissionens kontrolpligt har ikke kun til formål at beskytte EU's finansielle interesser, men også at beskytte den enkelte markedsdeltagers interesser. Forordning nr. 884/2006 (4) konkretiserer kontrolpligten således, at alle interventionslagre mindst en gang om året af betalingsorganerne skal kontrolleres med hensyn til interventionslagrenes forsvarlige opbevaring og integritet, hvorved Kommissionen efterfølgende skal have fremsendt en kopi af kontrolprotokollen. Disse forskrifter er i det omtvistede tilfælde blevet groft tilsidesat.

Kommissionens manglende udøvelse af kontrolbeføjelserne forud for den omtvistede licitation udgør således en kvalificeret og tungtvejende pligtforsømmelse.

Desuden har Retten begået rettergangsfejl, idet den har kvalificeret appellantens sagsfremstilling som urigtig uden bevisførelse og har afgjort sagen uden mundtlig forhandling.

(1) Domstolens dom af 1.1.2001 i sag C-247/98, Grækenland mod Kommissionen, og Rettens dom af 13.11.2008 i sag T-224/04, Italien mod Kommissionen.

(2) Navnlig artikel 6 og 24 i Rådets forordning (EF) nr. 1784/2003 af 29.9.2003 om den fælles markedsordning for korn, EUT L 270, s. 78.

(3) Artikel 37 i Rådets forordning (EF) nr. 1290/2005 af 21.6.2005 om finansiering af den fælles landbrugspolitik, EUT L 209, s. 1.

(4) Kommissionens forordning (EF) nr. 884/2006 af 21.6.2006 om gennemførelsesbestemmelser til Rådets forordning (EF) nr. 1290/2005 for så vidt angår Den Europæiske Garantifond for Landbrugets (EGFL) finansiering af interventionsforanstaltninger i form af offentlig oplagring og medlemsstaternes betalingsorganers bogføring af operationer vedrørende offentlig oplagring, EUT L 171, s. 35.